title: Komisijas Īstenošanas regula (ES) 2019/567 (2019. gada 9. aprīlis), ar ko groza Padomes Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku

text:
                  10.4.2019

                  LV

                  Eiropas Savienības Oficiālais Vēstnesis

                  L 99/36

         KOMISIJAS ĪSTENOŠANAS REGULA (ES) 2019/567
         (2019. gada 9. aprīlis),
         ar ko groza Padomes Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2003. gada 7. jūlija Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku un par Regulas (EK) Nr. 2465/96 (1) atcelšanu un jo īpaši tās 11. panta b) punktu,
         tā kā:

                     (1)

                     Regulas (EK) Nr. 1210/2003 III pielikumā ir uzskaitītas Irākas iepriekšējās valdības laika valsts iestādes, sabiedrības un aģentūras, kā arī fiziskas un juridiskas personas, iestādes un organizācijas, uz kurām saskaņā ar minēto regulu attiecas tādu līdzekļu un saimniecisko resursu iesaldēšana, kas 2003. gada 22. maijā atradās ārpus Irākas.

                     (2)

                     Apvienoto Nāciju Organizācijas Drošības padomes Sankciju komiteja 2019. gada 4. aprīlī nolēma svītrot deviņus ierakstus to personu un organizāciju sarakstā, uz kurām būtu jāattiecina līdzekļu un saimniecisko resursu iesaldēšana.

                     (3)

                     Tādēļ būtu attiecīgi jāgroza Regulas (EK) Nr. 1210/2003 III pielikums,

               IR PIEŅĒMUSI ŠO REGULU.

            1. pants
            Regulas (EK) Nr. 1210/2003 III pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 9. aprīlī

                  Komisijas

                  un tās priekšsēdētāja vārdā –

                  Ārpolitikas instrumentu dienesta vadītājs

            (1)  OV L 169, 8.7.2003., 6. lpp.

            PIELIKUMS
            Regulas (EK) Nr. 1210/2003 III pielikumā svītro šādus ierakstus:

                        “48.

                        GENERAL ESTABLISHMENT FOR THARTHAR PROJECT. Adrese: P.O. Box 21, Fallouja, Iraq.”;

                        “58.

                        IRAQI BROADCASTING AND TELEVISION ESTABLISHMENT. Adrese: Broadcasting & TV Building, Salihiya, Karkh, Baghdad, Iraq.”;

                        “64.

                        IRAQI NEWS AGENCY. Adrese: 28 Nissan Complex, Al Salihiya, Baghdad, Iraq.”;

                        “81.

                        MINISTRY OF YOUTH, DIRECTORATE GENERAL OF PLANNING AND FOLLOW UP, IMPORT SECTION. Adrese: P.O. Box 19055, Palestine Street, near Al-Shaab Stadium, Baghdad, Iraq.”;

                        “140.

                        STATE ENTERPRISE FOR IRRIGATION PROJECTS. Adrese: Karantina, near Sarafiya Bridge, Baghdad, Iraq.”;

                        “164.

                        STATE ESTABLISHMENT OF HADITHA DAM. Adrese: Haklanya, Haditha, Iraq.”;

                        “165.

                        STATE ESTABLISHMENT OF HEMREEN DAM. Adrese: 6 Mukdadiya, Mukdadiya, Iraq.”;

                        “169.

                        STATE ESTABLISHMENT OF MOSUL DAM. Adrese: Ninewa Governorate, Mosul, Iraq.”;

                        “170.

                        STATE ESTABLISHMENT OF SMALL DAMS AND REGULATORS. Adrese: Sinak, Baghdad, Iraq.”


title: Komisijas Īstenošanas regula (ES) 2019/647 (2019. gada 15. aprīlis) par atsevišķu preču klasifikāciju kombinētajā nomenklatūrā

text:
                  25.4.2019

                  LV

                  Eiropas Savienības Oficiālais Vēstnesis

                  L 110/13

         KOMISIJAS ĪSTENOŠANAS REGULA (ES) 2019/647
         (2019. gada 15. aprīlis)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         Ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 15. aprīlī

                  Komisijas

                  un tās priekšsēdētāja vārdā –

                  Nodokļu politikas un muitas savienības ģenerāldirektorāta

                  ģenerāldirektors

               Stephen QUEST

            (1)  OV L 269, 10.10.2013., 1. lpp.

            (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            PIELIKUMS

                        Preču apraksts

                        Klasifikācija
                        (KN kods)

                        Pamatojums

                        (1)

                        (2)

                        (3)

                        Audio aparāts (t. s. soundbar) dažādu formātu audio failu atskaņošanai no dažādām saskarnēm. Tā kopējie izmēri ir apmēram 110 × 14 × 7 cm.
                        Aparāts ir aprīkots ar:

                                    —

                                    tīklu Ethernet,

                                    —

                                    funkciju, kas ļauj savienot ar Bluetooth un WiFi,

                                    —

                                    digitālo optisko ievadi un RCA ievadēm un izvadēm,

                                    —

                                    diviem USB portiem; viens no tiem ir mini un tikai iekārtas apkopei.

                              Aparātu var izmantot kopā ar televizoru vai skaņas atskaņošanas aparātu. Tas var atskaņot arī USB zibatmiņā glabātus audio failus vai interneta radio. Tas ir paredzēts, lai radītu telpisko skaņu un stereo efektus.

                        8519 81 45

                        Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 8519 , 8519 81  un 8519 81 45  formulējumu.
                        Aparāts apvieno pozīcijā 8518  minētā skaļruņa (ja to izmanto kopā ar televizoru vai atskaņošanas aparātu) un pozīcijā 8519  minētā atskaņošanas aparāta funkcijas (ja audio faili tiek atskaņoti no USB zibatmiņas vai interneta radio).
                        Aparātam ir arī skaņas atskaņošanas funkcija, tādēļ to nav iespējams klasificēt pozīcijā 8518 .
                        Aparāts ir aprīkots ar USB savienojumu, tādēļ tas nozīmē, ka tas izmanto pusvadītāju datu nesējus. Tāpēc ražojums ir klasificējams ar KN kodu 8519 81 45  pie “citādas skaņas atskaņošanas aparatūras, kura izmanto pusvadītāju datu nesējus”.


title: Padomes Īstenošanas regula (ES) 2019/672 (2019. gada 29. aprīlis), ar ko īsteno Regulu (ES) Nr. 401/2013 par ierobežojošiem pasākumiem pret Mjanmu/Birmu

text:
                  30.4.2019

                  LV

                  Eiropas Savienības Oficiālais Vēstnesis

                  L 114/1

         PADOMES ĪSTENOŠANAS REGULA (ES) 2019/672
         (2019. gada 29. aprīlis),
         ar ko īsteno Regulu (ES) Nr. 401/2013 par ierobežojošiem pasākumiem pret Mjanmu/Birmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) Nr. 401/2013 (2013. gada 2. maijs) par ierobežojošiem pasākumiem pret Mjanmu/Birmu un ar ko atceļ Regulu (EK) Nr. 194/2008 (1), un jo īpaši tās 4.i panta 1. punktu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     Padome 2013. gada 2. maijā pieņēma Regulu (ES) Nr. 401/2013.

                     (2)

                     Saskaņā ar Regulas (ES) Nr. 401/2013 4.i panta 1. punktu Padome ir pārskatījusi minētās regulas IV pielikumā izklāstīto sarakstā iekļauto personu un vienību sarakstu.

                     (3)

                     Attiecībā uz diviem ierakstiem ir saņemta atjaunināta informācija, un attiecībā uz visām sarakstā iekļautajām personām būtu jāiekļauj viņu dzimums.

                     (4)

                     Attiecīgi būtu jāgroza Regulas (ES) Nr. 401/2013 IV pielikums,

               IR PIEŅĒMUSI ŠO REGULU.

            1. pants
            Regulas (ES) Nr. 401/2013 IV pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 29. aprīlī

                  Padomes vārdā –

                  priekšsēdētājs

               G. CIAMBA

            (1)  OV L 121, 3.5.2013., 1. lpp.

            PIELIKUMS
            1. līdz 14. ierakstu personu un vienību sarakstā, kas izklāstīts Regulas (ES) Nr. 401/2013 IV pielikumā, aizstāj ar šādiem ierakstiem:

                           Vārds, uzvārds

                           Identifikācijas informācija

                           Pamatojums

                           Sarakstā iekļaušanas datums

                           “1.

                              Aung Kyaw Zaw

                           Dzimšanas datums: 1961. gada 20. augusts
                           Dzimums: vīrietis
                           Pases Nr.: DM000826
                           Izsniegšanas datums: 2011. gada 22. novembris
                           Derīguma termiņš: 2021. gada 21. novembris
                           Militārais identifikācijas numurs: BC 17444

                           Ģenerālleitnants Aung Kyaw Zaw bija Mjanmas bruņoto spēku (Tatmadaw) Īpašo operāciju 3. biroja komandieris no 2015. gada augusta līdz 2017. gada beigām. Īpašo operāciju 3. birojs pārraudzīja Rietumu pavēlniecību, un tādā ziņā ģenerālleitnants Aung Kyaw Zaw ir atbildīgs par nežēlīgajiem nodarījumiem un smagajiem cilvēktiesību aizskārumiem, ko minētajā laikposmā īstenoja Rietumu pavēlniecība pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                           25.6.2018.

                           2.

                              Maung Maung Soe

                           Dzimšanas datums: 1964. gada marts
                           Dzimums: vīrietis
                           Valsts identifikācijas numurs: Tatmadaw Kyee 19571

                           Ģenerālmajors Maung Maung Soe bija Mjanmas bruņoto spēku (Tatmadaw) Rietumu pavēlniecības komandieris no 2016. gada oktobra līdz 2017. gada 10. novembrim un pārraudzīja militārās operācijas Rakhainas štatā. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko minētajā laikposmā īstenoja Rietumu pavēlniecība pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                           25.6.2018.

                           3.

                              Than Oo

                           Dzimšanas datums: 1973. gada 12. oktobris
                           Dzimums: vīrietis
                           Militārais identifikācijas numurs: BC 25723

                           Brigādes ģenerālis Than Oo ir Mjanmas bruņoto spēku (Tatmadaw) 99. vieglo kājnieku divīzijas komandieris. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko 2017. gada otrajā pusgadā īstenoja 99. vieglo kājnieku divīzija pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                           25.6.2018.

                           4.

                              Aung Aung

                           Militārais identifikācijas numurs: BC 23750
                           Dzimums: vīrietis

                           Brigādes ģenerālis Aung Aung ir Mjanmas bruņoto spēku (Tatmadaw) 33. vieglo kājnieku divīzijas komandieris. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko 2017. gada otrajā pusgadā īstenoja 33. vieglo kājnieku divīzija pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                           25.6.2018.

                           5.

                              Khin Maung Soe

                           Dzimšanas datums: 1972. gads
                           Dzimums: vīrietis

                           Brigādes ģenerālis Khin Maung Soe ir komandieris militārās operācijas 15. pavēlniecībā (dažreiz dēvēta par Mjanmas bruņoto spēku (Tatmadaw) 15. vieglo kājnieku divīziju); šai divīzijai ir pakļauts 564. kājnieku bataljons. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko 2017. gada otrajā pusē pret rohindžu tautības iedzīvotājiem Rakhainas štatā īstenoja militārās operācijas 15. pavēlniecība un jo īpaši 564. kājnieku bataljons. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                           25.6.2018.

                           6.

                              Thura San Lwin

                           Dzimšanas datums: 1959. gada 17. marts
                           Dzimums: vīrietis

                           Brigādes ģenerālis Thura San Lwin bija Robežsardzes policijas komandieris laikā no 2016. gada oktobra līdz 2017. gada oktobra sākumam. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko minētajā laikposmā īstenoja Robežsardzes policija pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana un sistemātiska rohindžu mājokļu un ēku dedzināšana.

                           25.6.2018.

                           7.

                              Thant Zin Oo

                           Dzimums: vīrietis

                              Thant Zin Oo ir Drošības policijas 8. bataljona komandieris. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko 2017. gada otrajā pusgadā īstenoja Drošības policijas 8. bataljons pret rohindžu tautības iedzīvotājiem Rakhainas štatā. Starp smagajiem cilvēktiesību aizskārumiem minama nelikumīga nonāvēšana un sistemātiska rohindžu mājokļu un ēku dedzināšana. Minētie pārkāpumi tika izdarīti kopā ar Mjanmas bruņoto spēku (Tatmadaw) 33. vieglo kājnieku divīziju, ko vada brigādes ģenerālis Aung Aung, un ar tās tiešu atbalstu. Tāpēc Thant Zin Oo ir saistīts ar sarakstā iekļautu personu, brigādes ģenerāli Aung Aung.

                           25.6.2018.

                           8.

                              Ba Kyaw

                           Dzimums: vīrietis

                              Ba Kyaw ir personāla seržants Mjanmas bruņoto spēku (Tatmadaw) 564. vieglo kājnieku bataljonā. 2017. gada otrajā pusgadā viņš veica nežēlīgus noziegumus un smagus cilvēktiesību pārkāpumus, tostarp slepkavību, izraidīšanu un spīdzināšanu, pret rohindžu tautības iedzīvotājiem Rakhainas pavalstī. Konkrēti, viņš ir identificēts kā viens no galvenajiem Maung Nu slaktiņa īstenotājiem 2017. gada 27. augustā.

                           21.12.2018.

                           9.

                              Tun Naing

                           Dzimums: vīrietis

                              Tun Naing ir robežsargu policijas bāzes Taung Bazar komandieris. Šajā amatā viņš ir atbildīgs par nežēlīgiem noziegumiem un smagiem cilvēktiesību pārkāpumiem pret rohindžu tautības iedzīvotājiem Rakhainas pavalstī, ko robežsargu policija Taung Bazar veica ap 2017. gada 25. augustu, pirms un pēc šī datuma, tostarp piespiedu aizturēšanu, sliktu izturēšanos un spīdzināšanu.

                           21.12.2018.

                           10.

                              Khin Hlaing

                           Dzimšanas datums: 1968. gada 2. maijs
                           Dzimums: vīrietis

                           Brigādes ģenerālis Khin Hlaing ir Mjanmas bruņoto spēku (Tatmadaw) 99. vieglo kājnieku divīzijas bijušais komandieris un pašreizējais Ziemeļaustrumu pavēlniecības komandieris. Būdams 99. vieglo kājnieku divīzijas komandieris, viņš pārraudzīja militāras operācijas, ko Šanas pavalstī veica 2016. gadā un 2017. gada sākumā. Šajā sakarā viņš ir atbildīgs par nežēlīgiem noziegumiem un smagiem cilvēktiesību pārkāpumiem, ko 2016. gada otrajā pusgadā pret ciematu iedzīvotājiem, kas pieder pie etniskas minoritātes, Šanas pavalstī veica 99. vieglo kājnieku divīzija. Starp tiem ir nelikumīga nogalināšana, piespiedu aizturēšana un ciematu iznīcināšana.

                           21.12.2018.

                           11.

                              Aung Myo Thu

                           Dzimums: vīrietis

                           Majors Aung Myo Thu ir Mjanmas bruņoto spēku (Tatmadaw) 33. vieglo kājnieku divīzijas lauka vienības komandieris. Būdams 33. vieglo kājnieku divīzijas lauka vienības komandieris, viņš pārraudzīja militāras operācijas, ko Rakhainas pavalstī veica 2017. gadā. Šajā sakarā viņš ir atbildīgs par nežēlīgiem noziegumiem un smagajiem cilvēktiesību pārkāpumiem, ko 2017. gada otrajā pusgadā pret rohindžu tautības iedzīvotājiem Rakhainas pavalstī veica 33. vieglo kājnieku divīzija. Starp tiem ir nelikumīga nogalināšana, seksuāla vardarbība un piespiedu aizturēšana.

                           21.12.2018.

                           12.

                              Thant Zaw Win

                           Dzimums: vīrietis

                              Thant Zaw Win ir majors Mjanmas bruņoto spēku (Tatmadaw) 564. vieglo kājnieku bataljonā. Šajā amatā viņš pārraudzīja militāras operācijas, kas tika veiktas Rakhainas pavalstī un ir atbildīgs par nežēlīgiem noziegumiem un smagiem cilvēktiesību pārkāpumiem, ko 564. vieglo kājnieku bataljons veica pret rohindžu tautības iedzīvotājiem Rakhainas pavalstī, jo īpaši Maung Nuko ciematā un ap to 2017. gada 27. augustā. Starp tiem ir nelikumīga nogalināšana, seksuāla vardarbība un sistemātiska rohindžu mājokļu un ēku dedzināšana.

                           21.12.2018.

                           13.

                              Kyaw Chay

                           Dzimums: vīrietis

                              Kyaw Chay ir kaprālis robežsargu policijā. Iepriekš viņš bija bāzēts Zay Di Pyin un bija robežsargu policijas bāzes Zay Di Pyin komandieris laikposmā ap 2017. gada 25. augustu, kad viņa vadībā robežsargu policija izdarīja virkni cilvēktiesību pārkāpumu. Šajā sakarā viņš ir atbildīgs par nežēlīgiem noziegumiem un smagiem cilvēktiesību pārkāpumiem pret rohindžu tautības iedzīvotājiem Rakhainas pavalstī minētajā laikposmā. Viņš piedalījās arī smagu cilvēktiesību pārkāpumu izdarīšanā. Starp šiem pārkāpumiem ir slikta izturēšanās pret aizturētajiem un spīdzināšana.

                           21.12.2018.

                           14.

                              Nyi Nyi Swe

                           Dzimums: vīrietis

                           Ģenerālmajors Nyi Nyi Swe bijušais Mjanmas bruņoto spēku (Tatmadaw) Ziemeļu pavēlniecības komandieris. Šajā amatā viņš ir atbildīgs par nežēlīgiem noziegumiem un smagiem cilvēktiesību pārkāpumiem, ko no 2016. gada maija līdz 2018. gada aprīlim (līdz viņš tika iecelts par Dienvidrietumu pavēlniecības komandieri) Kačinas pavalstī veica Ziemeļu pavēlniecība, tostarp sliktu izturēšanos pret civiliedzīvotājiem. Viņš ir atbildīgs arī par šķēršļu likšanu humānās palīdzības sniegšanai tiem civiliedzīvotājiem, kam tā ir vajadzīga, Kačinas pavalstī minētajā laikposmā, jo īpaši par pārtikas transporta bloķēšanu.

                           21.12.2018.”


title: Komisijas Īstenošanas regula (ES) 2019/675 (2019. gada 29. aprīlis), ar ko groza Regulu (EK) Nr. 1067/2008 par Kopienas tarifa kvotas atklāšanu un pārvaldīšanu parastajiem kviešiem, izņemot augstākā labuma parastos kviešus, no trešām valstīm

text:
                  30.4.2019

                  LV

                  Eiropas Savienības Oficiālais Vēstnesis

                  L 114/10

         KOMISIJAS ĪSTENOŠANAS REGULA (ES) 2019/675
         (2019. gada 29. aprīlis),
         ar ko groza Regulu (EK) Nr. 1067/2008 par Kopienas tarifa kvotas atklāšanu un pārvaldīšanu parastajiem kviešiem, izņemot augstākā labuma parastos kviešus, no trešām valstīm
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 187. panta pirmās daļas a) punktu,
         tā kā:

                     (1)

                     Komisijas Regulas (EK) Nr. 1067/2008 (2) 2. panta 1. punktā ir paredzēta kopējā tarifa kvota, lai importētu 3 073 177 tonnas parasto kviešu ar KN kodu 1001 99 00, izņemot augstākā labuma parastos kviešus, par EUR 12 par tonnu.

                     (2)

                     Kopējās tarifa kvotas robežās Regulas (EK) Nr. 1067/2008 3. panta 1. punktā ir paredzēts, ka trešām valstīm, izņemot Kanādu un Amerikas Savienotās Valstis, ir 2 378 387 tonnu apakškvota, kā arī 122 790 tonnu erga omnes apakškvota.

                     (3)

                     Tomēr, ievērojot Eiropas Savienības paplašināšanos 2004. gadā (3), nolīgumā ar Amerikas Savienotajām Valstīm saskaņā ar GATT XXIV panta 6. punktu ir panākta vienošanās par 6 787 tonnu erga omnes apakškvotu. Tāpēc 6 787 tonnas jāpievieno erga omnes apakškvotai, šo pašu daudzumu atskaitot no trešo valstu, izņemot Kanādu un Amerikas Savienotās Valstis, apakškvotas.

                     (4)

                     Pamatojoties uz Regulas (EK) Nr. 1067/2008 3. panta 3. punktu, apakškvota attiecībā uz trešām valstīm, izņemot Kanādu un Amerikas Savienotajām Valstīm, ir jāiedala četros ceturkšņa apakšperiodos. Ņemot vērā iepriekš minēto apakškvotas daudzuma samazinājumu, ir jāpielāgo katra ceturkšņa apakšperioda kvotas apjoms.

                     (5)

                     Tādēļ Regula (EK) Nr. 1067/2008 būtu attiecīgi jāgroza.

                     (6)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Regulas (EK) Nr. 1067/2008 3. pantu groza šādi:

                        1)

                        panta 1. punktu aizstāj ar šādu:

                           “1.   Regulas 2. panta 1. punktā minēto importa tarifa kvotu iedala trīs apakškvotās:

                                       a)

                                       I apakškvota (kārtas numurs 09.4123): 572 000 tonnu Amerikas Savienotajām Valstīm;

                                       b)

                                       II apakškvota (kārtas numurs 09.4125): 2 371 600 tonnu trešām valstīm, izņemot Kanādu un Amerikas Savienotās Valstis;

                                       c)

                                       III apakškvota (kārtas numurs 09.4133): 129 577 tonnas erga omnes.”;

                        2)

                        panta 3. punktu aizstāj ar šādu:

                           “3.   II apakškvotu iedala četros ceturkšņa apakšperiodos, kas aptver šādus laika posmus un daudzumus:

                                       a)

                                       1. apakšperiods: no 1. janvāra līdz 31. martam: 592 900 tonnu;

                                       b)

                                       2. apakšperiods: no 1. aprīļa līdz 30. jūnijam: 592 900 tonnu;

                                       c)

                                       3. apakšperiods: no 1. jūlija līdz 30. septembrim: 592 900 tonnu;

                                       d)

                                       4. apakšperiods: no 1. oktobra līdz 31. decembrim: 592 900 tonnu.”

            2. pants
            Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 29. aprīlī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 347, 20.12.2013., 671. lpp.

            (2)  Komisijas 2008. gada 30. oktobra Regula (EK) Nr. 1067/2008 par Kopienas tarifa kvotas atklāšanu un pārvaldīšanu parastajiem kviešiem, izņemot augstākā labuma parastos kviešus, no trešām valstīm un izņēmumiem no Padomes Regulas (EK) Nr. 1234/2007 (OV L 290, 31.10.2008., 3. lpp.).

            (3)  Padomes 2006. gada 20. marta Lēmums 2006/333/EK, lai noslēgtu Nolīgumu vēstuļu apmaiņas veidā starp Eiropas Kopienu un Amerikas Savienotajām Valstīm atbilstīgi 1994. gada Vispārējās vienošanās par tarifiem un tirdzniecību (VVTT) XXIV panta 6. punktam un XXVIII pantam par koncesiju izmaiņām grafikos, kas attiecas uz Čehijas Republiku, Igaunijas Republiku, Kipras Republiku, Latvijas Republiku, Lietuvas Republiku, Ungārijas Republiku, Maltas Republiku, Polijas Republiku, Slovēnijas Republiku un Slovākijas Republiku saistībā ar šo valstu pievienošanos Eiropas Savienībai (OV L 124, 11.5.2006., 13. lpp.).


title: Komisijas Īstenošanas regula (ES) 2019/676 (2019. gada 29. aprīlis), ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū apstiprina zemas kaitīguma pakāpes darbīgo vielu “ABE-IT 56 (Saccharomyces cerevisiae celma DDSF623 lizāta komponenti)” un groza Komisijas Īstenošanas regulas (ES) Nr. 540/2011 pielikumu (Dokuments attiecas uz EEZ.)

text:
                  30.4.2019

                  LV

                  Eiropas Savienības Oficiālais Vēstnesis

                  L 114/12

         KOMISIJAS ĪSTENOŠANAS REGULA (ES) 2019/676
         (2019. gada 29. aprīlis),
         ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū apstiprina zemas kaitīguma pakāpes darbīgo vielu “ABE-IT 56 (Saccharomyces cerevisiae celma DDSF623 lizāta komponenti)” un groza Komisijas Īstenošanas regulas (ES) Nr. 540/2011 pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 22. panta 1. punktu saistībā ar tās 13. panta 2. punktu,
         tā kā:

                     (1)

                     2016. gada 1. aprīlī darba grupa “ABE-IT 56” saskaņā ar Regulas (EK) Nr. 1107/2009 7. panta 1. punktu iesniedza Francijai pieteikumu, kurā lūgts apstiprināt darbīgo vielu “ABE-IT 56 (Saccharomyces cerevisiae celma DDSF623 lizāta komponenti)” (turpmāk “ABE-IT 56”).

                     (2)

                     Saskaņā ar Regulas (EK) Nr. 1107/2009 9. panta 3. punktu Francija kā ziņotāja dalībvalsts 2016. gada 25. maijā pieteikuma iesniedzējam, pārējām dalībvalstīm, Komisijai un Eiropas Pārtikas nekaitīguma iestādei (“Iestāde”) paziņoja, ka pieteikums ir pieņemams.

                     (3)

                     2017. gada 20. jūnijā ziņotāja dalībvalsts Komisijai projekta veidā iesniedza novērtējuma ziņojumu par to, vai ir sagaidāms, ka minētā darbīgā viela atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem, un tā kopiju nosūtīja Iestādei.

                     (4)

                     Iestāde rīkojās atbilstoši Regulas (EK) Nr. 1107/2009 12. panta 1. punktam. Iestāde saskaņā ar minētās regulas 12. panta 3. punktu pieprasīja, lai pieteikuma iesniedzējs dalībvalstīm, Komisijai un Iestādei sniedz papildu informāciju. 2018. gada maijā Iestādei atjaunināta novērtējuma ziņojuma projekta veidā tika iesniegts ziņotājas dalībvalsts sagatavotais papildu informācijas novērtējums.

                     (5)

                     2018. gada 26. jūlijā Iestāde pieteikuma iesniedzējam, dalībvalstīm un Komisijai darīja zināmu savu secinājumu par to, vai ir sagaidāms, ka darbīgā viela “ABE-IT 56” atbildīs Regulas (EK) Nr. 1107/2009 (2) 4. pantā noteiktajiem apstiprināšanas kritērijiem. Savu secinājumu Iestāde publiskoja.

                     (6)

                     2018. gada 23. oktobrī Komisija Augu, dzīvnieku, pārtikas aprites un dzīvnieku barības pastāvīgo komiteju iepazīstināja ar pārskata ziņojumu par “ABE-IT 56” un 2019. gada 22. martā – ar projektu regulai, kas paredz “ABE-IT 56” apstiprināt.

                     (7)

                     Pieteikuma iesniedzējam tika dota iespēja par pārskata ziņojumu iesniegt komentārus.

                     (8)

                     Par vismaz viena šo darbīgo vielu saturoša augu aizsardzības līdzekļa vienu vai vairākiem raksturīgiem lietojumiem un, konkrētāk, par lietojumiem, kas tika pārbaudīti un sīki izklāstīti pārskata ziņojumā, ir konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti. Tāpēc ir lietderīgi “ABE-IT 56” apstiprināt.

                     (9)

                     Turklāt Komisija uzskata, ka saskaņā ar Regulas (EK) Nr. 1107/2009 22. pantu “ABE-IT 56” ir zemas kaitīguma pakāpes darbīgā viela. “ABE-IT 56” nav bažas izraisoša viela un atbilst Regulas (EK) Nr. 1107/2009 II pielikuma 5. punkta nosacījumiem. “ABE-IT 56” ir Saccharomyces cerevisiae celma DDSF623 lizāta frakcionēšanas produkts. Saccharomyces cerevisiae ir visplašāk izmantotais raugs pārtikas un dzērienu rūpnieciskajā un komerciālajā ražošanā un ir visuresošs apkārtējā vidē. Tas nav patogēns ne cilvēkam, ne dzīvniekiem, un nav arī cilvēkam infekciozs. Parasti tas ir dabīgi sastopams apkārtējā vidē un nerada īpašu risku nevienā apkārtējās vides jomā.

                     (10)

                     Tāpēc ir lietderīgi “ABE-IT 56” apstiprināt par zemas kaitīguma pakāpes darbīgo vielu uz 15 gadiem.

                     (11)

                     Saskaņā ar Regulas (EK) Nr. 1107/2009 13. panta 4. punktu būtu attiecīgi jāgroza Komisijas Īstenošanas regulas (ES) Nr. 540/2011 (3) pielikums.

                     (12)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Darbīgās vielas apstiprināšana
            I pielikumā specificēto darbīgo vielu “ABE-IT 56 (Saccharomyces cerevisiae celma DDSF623 lizāta komponenti)” apstiprina ar minētajā pielikumā noteiktajiem nosacījumiem.

            2. pants
            Grozījumi Īstenošanas regulā (ES) Nr. 540/2011
            Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.

            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 29. aprīlī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 309, 24.11.2009., 1. lpp.

            (2)  Conclusion on the peer review of the pesticide risk assessment of the active substance ABE-IT 56 (components of lysate of Saccharomyces cerevisiae strain DDSF623). EFSA Journal 2018; 16(9):5400, 14 lpp.; https://doi.org/10.2903/j.efsa.2018.5400.

            (3)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            I PIELIKUMS

                        Parastais nosaukums, identifikācijas numuri

                           IUPAC nosaukums

                        Tīrība (1)

                        Apstiprināšanas datums

                        Apstiprināšanas termiņa beigas

                        Īpaši noteikumi

                        ABE-IT 56 (Saccharomyces cerevisiae celma DDSF623 lizāta komponenti)

                        Nepiemēro

                        1 000  g/kg (darbīgā viela)

                        2019. gada 20. maijs

                        2034. gada 20. maijs

                        Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā secinājumus, kas sniegti pārskata ziņojumā par vielu “ABE-IT 56 (Saccharomyces cerevisiae celma DDSF623 lizāta komponenti)”, un jo īpaši tā I un II papildinājumu.

               (1)  Sīkāka informācija par darbīgās vielas identitāti un tās specifikāciju sniegta pārskata ziņojumā.

            II PIELIKUMS
            Īstenošanas regulas (ES) Nr. 540/2011 pielikuma D daļā pievieno šādu ierakstu:

                           Numurs

                           Parastais nosaukums, identifikācijas numuri

                              IUPAC nosaukums

                           Tīrība (1)

                           Apstiprināšanas datums

                           Apstiprināšanas termiņa beigas

                           Īpaši noteikumi

                           “16

                           ABE-IT 56 (Saccharomyces cerevisiae celma DDSF623 lizāta komponenti)

                           Nepiemēro

                           1 000  g/kg (darbīgā viela)

                           2019. gada 20. maijs

                           2034. gada 20. maijs

                           Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā secinājumus, kas sniegti pārskata ziņojumā par vielu “ABE-IT 56 (Saccharomyces cerevisiae celma DDSF623 lizāta komponenti)”, un jo īpaši tā I un II papildinājumu.”

               (1)  Sīkāka informācija par darbīgās vielas identitāti un tās specifikāciju sniegta pārskata ziņojumā.


title: Komisijas Īstenošanas regula (ES) 2019/677 (2019. gada 29. aprīlis) par darbīgās vielas hlortalonila apstiprinājuma neatjaunošanu, ievērojot Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū, un par grozījumiem Komisijas Īstenošanas regulā (ES) Nr. 540/2011 (Dokuments attiecas uz EEZ.)

text:
                  30.4.2019

                  LV

                  Eiropas Savienības Oficiālais Vēstnesis

                  L 114/15

         KOMISIJAS ĪSTENOŠANAS REGULA (ES) 2019/677
         (2019. gada 29. aprīlis)
         par darbīgās vielas hlortalonila apstiprinājuma neatjaunošanu, ievērojot Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū, un par grozījumiem Komisijas Īstenošanas regulā (ES) Nr. 540/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu un 78. panta 2. punktu,
         tā kā:

                     (1)

                     Komisijas Direktīva 2005/53/EK (2) hlortalonilu kā darbīgo vielu iekļāva Padomes Direktīvas 91/414/EEK (3) I pielikumā.

                     (2)

                     Darbīgās vielas, kas iekļautas Direktīvas 91/414/EEK I pielikumā, ir uzskatāmas par apstiprinātām saskaņā ar Regulu (EK) Nr. 1107/2009 un ir iekļautas Komisijas Īstenošanas regulas (ES) Nr. 540/2011 (4) pielikuma A daļā.

                     (3)

                     Darbīgās vielas hlortalonila apstiprinājums, kā norādīts Īstenošanas regulas (ES) Nr. 540/2011 pielikuma A daļā, zaudē spēku 2019. gada 31. oktobrī.

                     (4)

                     Komisijas Īstenošanas regulas (ES) Nr. 844/2012 (5) 1. pantā norādītajā laikposmā saskaņā ar minēto pantu tika iesniegts pieteikums, kurā lūgts atjaunot hlortalonila apstiprinājumu.

                     (5)

                     Pieteikuma iesniedzēji iesniedza papildu dokumentāciju, kas vajadzīga saskaņā ar Īstenošanas regulas (ES) Nr. 844/2012 6. pantu. Ziņotāja dalībvalsts atzina, ka pieteikums ir pilnīgs.

                     (6)

                     Ziņotāja dalībvalsts, apspriežoties ar otru ziņotāju dalībvalsti, sagatavoja atjaunošanas novērtējuma ziņojumu, ko 2016. gada 2. septembrī iesniedza Eiropas Pārtikas nekaitīguma iestādei (“Iestāde”) un Komisijai.

                     (7)

                     Iestāde atjaunošanas novērtējuma ziņojumu nosūtīja pieteikuma iesniedzējam un dalībvalstīm komentāru sniegšanai un saņemtos komentārus nosūtīja Komisijai. Turklāt Iestāde darīja publiski pieejamu papildu kopsavilkuma dokumentāciju.

                     (8)

                     2017. gada 6. decembrī Iestāde nosūtīja Komisijai secinājumu (6) par to, vai ir gaidāms, ka hlortalonils atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem.

                     (9)

                     Iestāde konstatēja svarīgu problēmu, kas saistīta ar gruntsūdeņu piesārņojumu ar hlortalonila metabolītiem. Paredzams, ka, jo īpaši, metabolīti R417888, R419492, R471811, SYN507900, M3, M11, M2, M7 un M10 visos attiecīgajos scenārijos saistībā ar visiem paredzētajiem hlortalonila lietojuma veidiem pārsniegs parametra vērtību 0,1 μg/l. Tāpēc patlaban nav iespējams konstatēt, vai hlortalonila metabolītu klātbūtne gruntsūdeņos neradīs nepieņemamu ietekmi uz gruntsūdeņiem un neidarbosies kaitīgi uz cilvēka veselību, kā noteikts Regulas (EK) Nr. 1107/2009 4. panta 3. punkta b) apakšpunktā. Turklāt Iestāde nevarēja izslēgt bažas par genotoksiskumu attiecībā uz atliekām, kurām patērētāji būs eksponēti, un konstatēja augstu risku abiniekiem un zivīm attiecībā uz visiem novērtētajiem lietojuma veidiem.

                     (10)

                     Turklāt vairākas riska novērtējuma jomas nebija iespējams pabeigt, jo dokumentācijā nebija pietiekamu datu. Konkrēti, nebija iespējams pabeigt patērētājiem radīta uzturekspozīcijas riska novērtējumu, jo trūka datu, kas apstiprinātu atlieku definīciju attiecībā uz augiem, un trūka novērtējuma par iedarbību uz mājlopu eksponētību, tostarp metabolīta toksikoloģiskā novērtējuma.

                     (11)

                     Turklāt saskaņā ar Eiropas Parlamenta un Padomes Regulu (EK) Nr. 1272/2008 (7) hlortalonils ir klasificēts kā 2. kategorijas kancerogēna viela, lai gan Iestādes secinājumā norādīts, ka hlortalonils būtu jāklasificē kā 1.B kategorijas kancerogēna viela. Attiecībā uz apsvērtajiem reprezentatīvajiem lietojumiem Regulas (EK) Nr. 396/2005 18. panta 1. punkta b) apakšpunktā minētos atlieku līmeņus nevarēja apstiprināt attiecībā uz augu un dzīvnieku izcelsmes produktiem, jo trūka datu par metabolītu lielumu un toksicitāti, kas iekļauti riska novērtējuma atlieku definīcijā. Tāpēc Regulas (EK) Nr. 1107/2009 II pielikuma 3.6.3. punktā noteiktā prasība nav izpildīta.

                     (12)

                     Komisija pieteikuma iesniedzējus aicināja par Iestādes secinājumu un – saskaņā ar Īstenošanas regulas (ES) Nr. 844/2012 14. panta 1. punkta trešo daļu – par atjaunošanas ziņojuma projektu iesniegt komentārus. Pieteikuma iesniedzēji sniedza komentārus, kas tika rūpīgi izskatīti.

                     (13)

                     Tomēr, neraugoties uz pieteikuma iesniedzēju argumentiem, ar vielu saistītās bažas novērst nebija iespējams.

                     (14)

                     Līdz ar to par vismaz viena augu aizsardzības līdzekļa vienu vai vairākiem reprezentatīviem lietojumiem nav konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti. Tāpēc ir lietderīgi darbīgās vielas hlortalonila apstiprinājumu saskaņā ar minētās regulas 20. panta 1. punkta b) apakšpunktu neatjaunot.

                     (15)

                     Tāpēc Īstenošanas regula (ES) Nr. 540/2011 būtu attiecīgi jāgroza.

                     (16)

                     Dalībvalstīm būtu jāatvēl pietiekams laiks, lai tās varētu atsaukt hlortalonilu saturošu augu aizsardzības līdzekļu atļaujas.

                     (17)

                     Ja attiecībā uz hlortalonilu saturošiem augu aizsardzības līdzekļiem dalībvalstis saskaņā ar Regulas (EK) Nr. 1107/2009 46. pantu nosaka pagarinājuma periodu, šim periodam būtu jābeidzas ne vēlāk kā 2020. gada 20. maijā.

                     (18)

                     Ar Komisijas Īstenošanas regulu (ES) 2018/1262 (8) hlortalonila apstiprinājuma termiņš tika pagarināts līdz 2019. gada 31. oktobrim, lai atjaunošanas procedūru varētu pabeigt pirms vielas apstiprinājuma termiņa beigām. Tomēr, ņemot vērā, ka lēmums par apstiprinājuma atjaunošanu ir pieņemts pirms minētā pagarinātā termiņa beigām, šī regula būtu jāpiemēro pēc iespējas drīzāk.

                     (19)

                     Šī regula neliedz iespēju saskaņā ar Regulas (EK) Nr. 1107/2009 7. pantu iesniegt citus pieteikumus par hlortalonila apstiprināšanu.

                     (20)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Darbīgās vielas apstiprinājuma neatjaunošana
            Darbīgās vielas hlortalonila apstiprinājumu neatjauno.

            2. pants
            Īstenošanas regulas (ES) Nr. 540/2011 grozījumi
            Īstenošanas regulas (ES) Nr. 540/2011 pielikuma A daļā svītro 101. ierakstu par hlortalonilu.

            3. pants
            Pārejas pasākumi
            Dalībvalstis vēlākais līdz 2019. gada 20. novembrim atsauc tādu augu aizsardzības līdzekļu atļaujas, kas kā darbīgo vielu satur hlortalonilu.

            4. pants
            Pagarinājuma periods
            Jebkurš pagarinājuma periods, ko dalībvalstis piešķīrušas saskaņā ar Regulas (EK) Nr. 1107/2009 46. pantu, ir iespējami īss un beidzas ne vēlāk kā 2020. gada 20. maijā.

            5. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 29. aprīlī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 309, 24.11.2009., 1. lpp.

            (2)  Komisijas 2005. gada 16. septembra Direktīva 2005/53/EK, ar ko groza Padomes Direktīvu 91/414/EEK, lai tajā iekļautu hlortalonilu, hlortoluronu, cipermetrīnu, daminozīdu un tiofanātmetilu kā aktīvo vielu (OV L 241, 17.9.2005., 51. lpp.).

            (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

            (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            (5)  Komisijas 2012. gada 18. septembra Īstenošanas regula (ES) Nr. 844/2012, ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

            (6)  EFSA (Eiropas Pārtikas nekaitīguma iestāde), 2016. Secinājums par darbīgās vielas hlortalonila pesticīdu riska izvērtējuma salīdzinošo izvērtējumu. EFSA Journal 2018; 16(1):5126, 40 lpp.; https://doi.org/10.2903/j.efsa.2018.5126.

            (7)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

            (8)  Komisijas 2018. gada 20. septembra Īstenošanas regula (ES) 2018/1262, ar ko attiecībā uz apstiprinājuma periodu pagarināšanu darbīgajām vielām 1-metilciklopropēns, beta-ciflutrīns, hlortalonils, hlortolurons, klomazons, cipermetrīns, daminozīds, deltametrīns, dimetēnamīds-P, diurons, fludioksonils, flufenacets, flurtamons, fostiazāts, indoksakarbs, MCPA, MCPB, prosulfokarbs, tiofanātmetils un tribenurons groza Īstenošanas regulu (ES) Nr. 540/2011 (OV L 238, 21.9.2018., 62. lpp.).